Оркестър
Оркестър е голяма инструментална музикална група. В зависимост от броя на инструменталистите той може да бъде камерен (около 50 души), стандартен (около 80 души) и голям (104 и повече), като има строги пропорции какъв да бъде броят на инструментите от всеки вид, които се използват в оркестъра.

Форми на изпълнителското изкуство 
Изразяването на музиката чрез изпълнението на някакво произведение (песен, пиеса) става посредством пеене или свирене на някакъв инструмент или по приложен начин, например с някакъв танц или хореография.

Изпълнителите, които пеят, се наричат певци или вокалисти, а изпълнителите, които свирят на някакъв музикален инструмент, инструменталисти.

Изпълнителският процес се осъществява по 3 основни начина:
 солово – когато вокалист пее самостоятелно или инструменталист свири на някакъв инструмент;
 камерно – когато изпълнителите са в камерна група: дуо, трио, квартет и т.н., биват вокални групи (певци), инструментални групи (инструменталисти);
 оркестрово/хорово – когато инструменталната/вокалната група е с повече от 13 изпълнителя тя се нарича оркестър/хор.

Секции 
 щрайх секция – състои се от струнно-лъкови инструменти в 2 подкатегории (висок и нисък щрайх);

 духова секция – състои се от духови инструменти в 2 подкатегории (дървени и медни);
 перкусионна секция – състои се от ударни инструменти.

В допълнение в зависимост от характера на произведението композиторите включват арфи, пиано, орган, синтезатор (или електронни ефекти), специфични етно инструменти, старинни инструменти, един или няколко певци и хор.

Инструменти в оркестъра 
 кордофонни инструменти: цигулка, виола, виолончело и контрабас. (с популярно название 'струнни' инструменти) и орган, който е най големият инструмент в оркестъра.
 аерофонни инструменти (духови):
 дървени: флейта, обой, кларинет, фагот и контрафагот;
 медни: тромпет, цуг тромбон, еуфониум
 перкусионни инструменти (ударни и шумови): тимпани, голям барабан, малък барабан, чинели, дайре, триангел, ксилофон, маримба, вибрафон, глокеншпил и камбани.

Перкусионните инструменти зависят изцяло от вида на произведението и избора на композитора, като в някои случаи съставът им е много по-голям.

Видове оркестри 

Има най-различни видове оркестри според вида на инструментите, включени в него:
 еднородни като струнен оркестър, духов оркестър, перкусионен оркестър или
 смесени като симфоничен оркестър, филхармоничен оркестър, оперен/оперетен оркестър и други

Според вида на музиката, която изпълнява, може да бъде маршово-параден оркестър, военен оркестър, биг-бенд, оперен/оперетен оркестър, народен оркестър.

Популярни оркестри 
Някои от най-емблематичните оркестри са:
 Виенска филхармония
 Берлинска филхармония
 Лондонски симфоничен оркестър
 Нюйоркска филхармония
 Лосанджелиска филхармония
 Холивудски звукозаписен оркестър
 Миланска Ла Скала

Български оркестри 

В България в почти всеки град с население над 50 хил. души има симфоничен оркестър, като в най-големите градове има и оперен оркестър (понастоящем симфоничните оркестри са административно са обединени с оперите в съответните градове).

В София и Велико Търново има също така оперетни оркестри. Единственият звукозаписен симфоничен оркестър на територията на страната е Симфоничният оркестър на Българското национално радио в София.

Ето и някои от по-популярните български държавни и общински оркестри:
 Оркестър на Българското национално радио
 Софийска филхармония
 Пловдивска филхармония (към Държавна опера - Пловдив)
 Варненска филхармония (към Държавна опера - Варна)
 Бургаска филхармония (към Държавна опера - Бургас)
 Русенска филхармония (към Държавна опера - Русе)
 Старозагорска опера
 Плевенска филхармония
 Разградска филхармония (към театър Разград)
 Сливенска филхармония
 Симфониета София
 Шуменска филхармония
 Симфониета – Видин
 Симфониета – Враца
 Пазарджишки симфоничен оркестър
 Софийски солисти
 Габровски камерен оркестър
 Български Камерен Оркестър, Добрич
 Ямболски камерен оркестър „Дианополис“
 Хасковски камерен оркестър

Бележки

Вижте също 
 „Оркестър без име“

Музикална терминология